Σε έφοδο στην οικία του Αντρέα Βγενόπουλου και τεσσάρων συνεργατών του προχώρησαν πριν λίγες ημέρες οικονομικοί εισαγγελείς έπειτα από νέα έρευνα, που διενεργείται εδώ και περίπου ενάμιση μήνα για φοροδιαφυγή και ξέπλυμα «μαύρου» χρήματος στο πλαίσιο της οποίας υπάρχουν και καταγεγραμμένες συνομιλίες.

Στα χέρια των εισαγγελικών λειτουργών βρίσκονται πλέον κατασχεμένα έγραφα και αρχεία ηλεκτρονικών υπολογιστών, τα οποία θα πρέπει να αξιολογηθούν, πριν προχωρήσουν σε οποιαδήποτε φάση.

Αφορμή αποτελούν τα νέα στοιχεία, που παραδόθηκαν πριν δύο μήνες από την ελληνική επιτροπή κεφαλαιαγοράς για αύξηση του μετοχικού κεφαλαίου του ομίλου MIG το 2011.

Σε συνομιλίες που τέθηκαν υπόψη των Εισαγγελέων φαίνεται να προκύπτουν ενδείξεις ότι στελέχη του ομίλου συζητούν για μη νόμιμες συναλλαγές, με στόχο κινήσεις χρημάτων να «δικαιολογούνται».

Σύμφωνα με πληροφορίες, η εντολή για τις κατ' οίκον έρευνες και κατασχέσεις κάθε σχετικού υλικού δόθηκε από τον προϊστάμενο των οικονομικών εισαγγελέων Παν. Αθανασίου προς τους Εισαγγελείς Ελένη Τουλουπάκη, Γιώργο Καλούδη και Χρήστο Ντζούρα που χειρίζονται τη νέα δικογραφία σε βάρος του επιχειρηματία.

Ο Αντρέας Βγενόπουλος ερευνάται από τους οικονομικούς εισαγγελείς και για άλλη υπόθεση με ίδια αδικήματα, με αφορμή στοιχεία από τις λίστες των 65 CD των τραπεζών, υπόθεση για την οποία ήδη έχει δοθεί εντολή δέσμευσης τραπεζικών του λογαριασμών και θυρίδων μέχρι του ποσού των 200 εκατομμυρίων ευρώ.

Να σημειωθεί πως την Παρασκευή με εντολή της εισαγγελέως του Αρείου Πάγου άνοιξαν και οι δικογραφίες που είχαν τεθεί στο αρχείο από τις Εισαγγελείς Γεωργία Τσατάνη και Αθηνά Θεοδωροπούλου, οι οποίες έχουν διαβιβαστεί στους Εισαγγελείς Διαφθοράς προκειμένου να ερευνηθούν εξαρχής οι υποθέσεις.

Πρόκειται για τις δικογραφίες που αφορούν δανειοδοτήσεις της Λαϊκής Τράπεζας την περίοδο 2006 έως 2011, την οποία είχε χειριστεί η κ. Τσατάνη, καθώς και αυτήν που αφορά την απεικόνιση ελληνικών ομολόγων στα ενημερωτικά δελτία της τράπεζας του 2009 και του 2010, που χειρίστηκε η κ. Αθηνά Θεοδωροπούλου.